text: Pas på din undervogn
  05 september 2013 kl. 08.32
  Syd- og Sønderjyllands Politi har natten til torsdag anholdt fire østeuropæere i Rødding, der var i besiddelse af seks katalysatorer.
  To af de mistænkte tyve forsøgte at flygte fra politiet.
  De har forklaret, at de havde fundet katalysatorerne på en mark.
  Politiet har imidlertid sporet katalysatorerne til en autoforhandler i Ribe.
  En katalysator er en del af udstødningen på biler. Siden 1990 har det været påbudt at have en katalysator på benzinbiler, så udstødningen bliver renset for en række giftstoffer, inde den frigives til miljøet.
  En katalysator indeholder en række kostbare metaller, blandt andet platin.
  I nogle tilfælde tager det kun et par minutter at fjerne en katalysator. Ofte skal der blot løsnes et par bolte. Nogle katalysatorer er svejset fast som en del af udstødningen, og her saver tyvene udstødningsrøret over på hver side.
  Bilejere vil ikke være i tvivl om, at tyveknægte har stjålet udstødningen. Bilen starter med et brøl, da lydpotten også er væk.
  Tyveri af katalysatorer er steget markant i de seneste år. Tidligere gik tyvene primært efter alufælge, airbags og navigationsanlæg.
  